Doble-R
Doble-R, nòmber artístiko di Rignald Silvestre Recordino (☆ 31 di desèmber 1950), ta un kompositor, músiko i areglista di Kòrsou. Su mérito mas grandi ta ku e tabata skirbi kantikanan na Papiamentu.  Doble-R ta un artista musikal di fama na Islanan ABC i otro islanan karibense. Na Kòrsou el a keda deklará kompositor di siglo 20.

Bida 
Rignald Recordino a nase 31 di desèmber 1950 na Kòrsou. Tantu su mama Catharina Recordino komo su tata Jacinto Recordino tabata hopi musikal. Huntu ku su mayor i rumannan e tabata forma un agrupashon pa toka na kas. Asina el a siña toka diferente instrumento, entre nan piano, wiri, chapi i kueru. Despues di optené su HBS-diploma na Radulphus College el a studia kuater aña na seminario di Scherpenheuvel, unda el a risibí su promé piano ku tabata un regalo di frater Frehe. Su karera proheshonal el a kuminsa na ABN Amro Bank i despues el a traha un periodo largu na ofisina di Ontvanger.

Kompositor 
Den añanan 1970 Recordino a disidi di dediká su mes na músika. E tabata saka singles i disko i tin riba su nòmber mas ku 700 komposishon. Den su obranan Papiamentu tabata sumamente importante. Un di su mihor kantikanan ku a dal hopi duru ta Salomon. Aki nan ta kanta un historia di beibel kaminda Rei Salomon ta descerni ku su sabiduria ken ta e muhé berdadero i ken ta e muhé falsu. Dos muhé tabata pleita pa un yu i un di nan ta e berdadero mama i e otro ta pretende. Na Aruba probablemente e hit di mas grandi di Doble R tabata Kontentu di mira bo.

Agrupashon 
Recordino tabata dirigi e agrupashon musikal Doble R Super Special Star (Doble-R SSS) ku den boka di pueblo Antiano di islanan ABC tambe tabata wordu referi komo Doble-R of Doble. Mei mei di dekada 70 y den dekada 80 di siglo 20 Doble-R tabata probablemente e agrupashon di mas popular na Kòrsou. Tambe Doble-R SSS tabata inmensamente popular na Aruba y Boneiru. Doble-R ta toka tanto ritmonan tipiko, manera tumba, salsa antiano y seú komo tambe otro ritmonan karibeño manera son montuno. Doble-R SSS a nase despues ku e agrupashon Super Special Combo a split for di otro mei mei di añanan 1970. E otro banda ku a nase di Super Special Combo ta Super Dynamic, kual sigur den e promé añanan tabata den un lucha konstante ku Doble-R pa ken tin mas popularidat.

Honor 
Rignald Recordino a wòrdu kondecorá Kabayero (ridder) den Orden di Oranje-Nassau. Na 1987 a gana e Premio Cola Debrot i na 2004 a risibi e Tapushi di Oro. Na 2014 a duna un parti di Santa Rosaweg e nòmber Kaminda Rignald Recordino i un aña despues el a risibi e premio Pierre Lauffer. Na 2023 el a wòrdu rekonosí ku e Krus di Mérito Kòrsou.

Diskografia 
 La vida kontinua
 Margot
 Lo bo korda riba mi
 Pe ultimo biaha
 Tula, warda
 Un pueblo mansu
 Zelena
 E mundu ta lora
 Ta muhé ta manda mundu
 Ban poko poko
 Wega di amigu
 Zullen we maar weer (een potje dansen) (1982)
 Diasabra
 Ban planta pas
 E ultimo romantiko
 Ora baka tin lechi
 Djis un karinjo
 Kada un ta un
 Hanchu habri
 Korda bo so
 Santa Maria
 Sera konosi
 Testimonio di un choller
 Yvonne
 Ritmo kaprichoso
 Ra ra ra ta kon por ta

Músika
Hende
Ganador premio Cola Debrot
Pseudónimo